Како би то стајало
Како би то стајало
кад би човек зрео
наједаред сео
на дрвена хата -
па да се климата?

Како би то стајало
кад би стари дека
напио се млека
па завијен у јастучак -
преспавао ручак?

Како би то стајало
кад би место ђака
спремала се бака
да у школу пође -
међу децу дође?

Како би то стајало?
Погодит' је врло лако
стајало би исто тако
ко што стоји Кржљавићу Љуби -
цигара у зуби!